Bab idurar:Wissen ma yella ad afeγ Akli n at Wadda deg uxxam tamγart teḥbes tikli. Terfed allen-is γur-s, tessusem drus, tuγal tenna-as: Akli n at Wadda? Ih …Akli meskin ata seddaw n wakal.Aṭas aya segmi yemmut.Tameṭṭut-is Taklit tegra-d meskint iman-is di lḥara.Ssusem kan a mmi, mačči drus i tettmeḥḥen.Akli d Taklit γur-sen yiwet n teqcict d yiwen uqcic d imelḥanen d imeḥrucen.Taqcict isem-is Taninna, aqcic Ziri.Taninna terwel seg uxxam acku Baba-s yekker a tt-yefk s yiγil I mmi-s n gma-s.Ziri yessufeγ-it babas i wakken ad inadi γef weltma-s. Seg wassen ur yeẓri yiwen anida i llan.Kra kan n wagguren mi ffγen warraw-is, Akli tenγa-t lkiyya.Attan Taklit yal ass tettmuqul si ṭṭaq, tessaram ahat kra n wass a d-uγalen warraw-is.Cciwi kan llan warraw n weltma-s ibedden γur-s.Bab idurar γlinas-d imeṭṭawen, yenna: Dnekk i d Ziri.Tamγart tesla kan i yisem-is, tuzzel am ifeṭṭiwej,γas nettat tesqudur. Tamγart tettsuγu: Taklit! W… a Taklit, atan yuγal-d mmi-m!